
Montreux Convention Regarding the Regime of the Turkish Straits was a 1936 agreement that gives Turkey control over the Bosporus and the Dardanelles. The representatives of ten nations attended the conference held in Montreux. The principal contenders were Britain, the Soviet Union and Turkey; the main issue was the passage of combatant vessels in war.
The 1936 Montreux Convention came about due to the Turkish desire to remilitarize the Straits, which under the terms of the Treaty of Lausanne had been demilitarized. They also wanted the international Straits Commission created back in Laussane abolished, seeing it as an obstacle to Turkish sovereignty in their internal waters.
The Convention agreed to consists of 29 Articles, four annexes and one protocol.
I. Consideraţii generale
Preocuparea deosebită pentru strâmtorile care servesc navigaţiei internaţionale, atât în doctrină, cât şi în practica de drept internaţional, se explică prin importanţa excepţională pe care o au pentru dezvoltarea comerţului şi, în general, a economiei mondiale, pentru extinderea comunicaţiilor internaţionale şi realizarea unei largi cooperări între naţiuni şi popoare. Ca ţară riverană la Marea Neagră, a cărei singură ieşire la căile maritime intercontinentale sunt Bosforul şi Dardanelele, România a fost şi a rămas şi astăzi vital interesată în elaborarea şi menţinerea unui statut juridic echitabil strâmtorilor care servesc navigaţiei internaţionale[1]. Acest interes sporeşte şi prin faptul că ţara noastră este riverană la Dunăre, stăpânind două din cele trei guri ale acestui fluviu internaţional. Relevând implicaţiile economice ale Dunării şi navigaţiei maritime prin strâmtori, marele nostru gânditor Grigore Antipa arată că aşa ni se deschide „calea largă a oceanului pentru schimbul produselor ţării şi al muncii poporului cu produsele ţărilor cele mai îndepărtate.[2]
Strâmtoare este definită ca fiind fâşia îngustă de apă care leagă două mări sau oceane şi se află între două porţiuni de uscat apropiate[3].
În stabilirea regimului juridic al strâmtorilor se face distincţie între strâmtorile care constituie căi de navigaţie internaţională şi cele care nu prezintă acest interes. Strâmtorile care nu sunt folosite în mod obişnuit în scopul navigaţiei internaţionale au regimul mării teritoriale sau al apelor interioare în funcţie de lăţimea lor. Strâmtorile care servesc navigaţiei internaţionale sunt
deschise navigaţiei tuturor statelor, în baza unor reglementări bilaterale sau multilaterale.
Prin tratat au fost stabilite regimuri speciale de navigaţie internaţională pentru strâmtoarea Gibraltar[4]; pentru Strâmtoarea Magelan[5]; pentru Strâmtorile Sund, Beltul Mic şi Beltul Mare[6]; pentru Strâmtorile Bosfor şi Dardanele[7].
Prin Convenţia din 1982 s-a stabilit că regimul strâmtorilor, pentru care există vechi convenţii internaţionale care le vizează în mod expres, să rămână neschimbat[8]. În această sferă sunt incluse şi strâmtorile Mării Negre[9].
Etimologia numelui dat Mării Negre este una complexă. Orice demers în acest sens trebuie să aibă în vedere în primul rând denumirea antică , aceea de Pontus Euxinus. Această denumire are drept izvor cuvântul grec „euxeinos”(prietenos cu străinii), deşi astfel se cocheta cu un alt termen acela de „axeinos”(neospitalier, fig. loc primitor de morţi). „În acele vremuri (homerice), Marea nu era navigabilă şi era numită axeinos , din cauza furtunilor sale hibernale şi a ferocităţii triburilor care trăiau în jurul ei , mai ales a sciţilor care obişnuiau să sacrifice străini(…)[10]”.
Dar evoluţia acestui toponim are capricii ciudate : se pare că în epoca romană, probabil sub influenţa politicii lui Mithridate şi a regatului său din Pont, calificativul euxin a fost abandonat şi s-ar fi spus în mod curent pontus, fără nici o altă precizare. Unii filologi admit în orice caz că de la acest termen trebuie să derivăm numele pe care i-l dădeau în Evul Mediu geografii arabi : Pontus- Bundus-Nitas sau Nitash(este vorba despre harta lui Idrisi scrisă în secolul al XII-lea).
Se mai întâlnesc şi alte denumiri : Bahr al Tarabazunda, Marea Trapezuntului , Bahr al Kirim , Marea Crimeei,Bahr al Khazar , Marea Kazarilor , Bahr al Rus ,Marea Varegilor. Abia în secolul al XIII-lea pare apelativul primitiv dat de către popoarele turco-mongole: Kara Deniz (deniz = negru , întunecat, temut, mare, puternic). De aici porneşte cealaltă denumire : Mar Maggiore, Mare Majus, Marea cea Mare . [11]
Importanţa economică a bazinului Mării Negre avea în mod necesar să-i sporească interesul pe plan politic. În Evul mediu , imperiul bizantin , născut dintr-un amestec de elemente romane şi greceşti, de creştini şi orientali , a jucat un mare rol prin aşezarea lui pe linia de comunicaţii dintre cele două mări însemnate ale vremii: Marea Mediterană şi Marea Neagră. Această stare de bunăstare aparentă a Imperiului va atrage susceptibilităţile marilor puteri navale ale vremii . Astfel, trei oraşe italiene îşi transpun rivalitatea economică şi politică în spaţiul pontic ; este vorba despre Veneţia, Pisa şi Genova . În timp, rivalitatea va antrena doar doi dintre cei trei actori principali : Veneţia şi Amalfi,Pisa sau Genova .
Iniţial , în cursul secolului al X-lea , Veneţia se va ridica la situaţia de egal şi aliat al Imperiului,pe temeiul comunităţii de interese cu Bizanţul.[12] De cealaltă parte, excesele de care au dat dovadă veneţienii , abuzarea de privilegiile comerciale acordate , şi ,nu în ultimul rând , intrigile concurenţilor au agravat situaţia , astfel încât între foştii aliaţi izbucnesc conflicte .
În secolele ce vor urma , în timp ce Veneţia va asigura transportul cruciaţilor spre Constantinopol, asigurându-şi apoi monopolul comercial în contextul în care Constantinopolul a fost cucerit de către latini, Genova era beneficiara tratatului de la Nympheea care îi garantase întâietatea în comerţul din Marea Neagră , unde pune bazele coloniilor de la Caffa,Chilia, Cetatea Albă , Soldaia. Ulterior , ingerinţa italiană în politica bizantină va fi una manifestă. Genovezii capată Galata,o replică a Bizanţului pe cealaltă parte a Cornului de aur , iar Veneţia , sub pretextul garantării status-quo-ului obţine dreptul de a pune bazele coloniei asiatice Pera .
Cucerirea otomană transformă treptat Marea Neagră într-o mare închisă expediţiilor maritime ale celolalte state şi această politică izolaţionistă va continua de-a lungul timpului până când Rusia va insista militar pentru aflarea unui nou debuşeu maritim , altul decât cel baltic. Astfel , primul episod în lupta pentru dobândirea controlului turcesc asupra strâmtorilor îl are ca şi erou pe Suleiman-paşa, fiul lui Orkan. În anul 1353, acesta , la bordul unor luntre , a traversat strâmtoarea Dardanele şi a ocupat Capul Gallipoli. Aceasta în condiţiile în care capul Lampsac situat pe coasta Asiei Mici era sub control turcesc de mai mult timp.
Un secol mai târziu , Mahomed al II-lea construieşte de cealaltă parte a Bosforului , pe un teritoriu bizantin , faţă în faţă cu Anadoli-Hisar o altă fortăreaţă(Rumeli-Hisar) capabilă să restricţioneze definitiv liberul pasaj prin Bosfor.
După căderea Constantinopolului, echilibrul politic existent în strâmtori şi Marea Neagră -şi până atunci destul de labil- a fost rupt cu desăvârşire. Dintr-o dată, puternicele colonii veneţiene, catalane, pisane, genoveze au dobândit un
nou stăpân, ale cărui planuri nu erau greu de înţeles. Coloniile din Marea Neagră se găseau sub cea mai mare ameninţare din partea Înaltei Porţi. Caffa va amâna inevitabilul sfârşit prin plata unui tribut anual de 3000 de ducaţi. Singure , Cetatea Albă şi Chilia , în contextul unor state româneşti active sub aspectul politicii militare antiotomane, vor scăpa până spre domnia lui Baiazid al II-lea.
După transformarea Mării Negre într-un „lac turcesc” , la început au fost acordate veneţienilor unele înlesniri printr-un număr de tratate reînnoite succesiv până în anul 1521. Prin acordul din 20 octombrie 1541 , confirmarea clauzelor privitoare la navigaţia în Marea Neagră nu a mai fost obţinută, în condiţiile în care noua flotă militară turcească era destinată a asigura supremaţia otomană nu doar în bazinul Mării Negre , ci în întreaga Mediterană Orientală.
Prin tratatul din 1536, regatul Franţei a obţinut dreptul de a proteja sub pavilionul său mărfurile altor naţiuni. Aceste prevederi nu erau aplicabile însă navigaţiei în Marea Neagră.
Va fi meritul diplomaţiei engleze de a obţine iniţial în 1579, apoi în 1606, acest privilegiu pentru Albion. Libertatea de comerţ în Marea Neagră era asigurată doar atunci când expediţiile maritime se făceau cu nave otomane.
În anul 1612 va fi rândul Olandei de a obţine capitulaţii cu privire la comerţul maritim în sfera de interes otomană. Vreme de peste un secol alianţa anglo-olandeză va dicta direcţia politicii maritime turceşti[13].
II. Primele acorduri internaţionale privitoare la libertatea navigaţiei în bazinul Mării Negre
Dacă secolul al XVI-lea aducea, prin domnia lui Selim I şi cea a fiului acestuia , sultanul Soliman Magnificul (1520-1566) , Imperiului Otoman perioada de maximă expansiune teritorială şi politică , secolul imediat următor va fi unul al începutului declinului[14].Sub iscusita guvernare a vizirilor din familia Koprulu , Poarta Otomană va masca pe plan extern suficient de convingător fragilitatea edificiului turcesc în Europa central-răsăriteană.
După expansiunea rapidă în bazinul Dunării[15], cucerirea otomană va stagna , semn al unui precoce declin, pentru ca , mai târziu, sub presiunea noilor actori ai Centrului Europei (Imperiul Habsburgic şi Polonia ) să se retragă din Bazinul Carpatic, începând cu anul 1683(anul ultimului asediu al Vienei) .
Eşecul turcesc în faţa Vienei din anul 1683 deschidea calea afirmării unor noi pretendenţi la supremaţie în Estul Europei: Imperiul Habsburgic şi Imperiul Rus. Aceasta se realiza prin Tratatul de Pace de la Karlowitz.
Prin Pacea de la Karlowitz , din 29 ianuarie 1699, Rusia obţinea , sub forma unui armistiţiu de 25 de ani , Azovul şi hinterlandul acestuia . Accesul maritim era astfel asigurat teritorial , însă el trebuia valorificat economic şi diplomatic . Delegaţia rusă la Karlowitz , sub conducerea consilierului de stat Prokopie Bogdanovici Vozniţân ,a ridicat chestiunea navigaţiei comerciale în Marea Neagră şi trecerea prin strâmtori a vaselor , dar , în lipsa unui sprijin din partea aliaţilor , acestor deziderate nu li s-a dat curs.
În anul următor , 1700, Petru cel Mare va încredinţa diacului Dumei[16] misiunea de a duce tratativele de pace la Istanbul. Acest delegat al ţarului a solicitat Porţii libertatea de a se face comerţ între cele două state, cu facultatea pentru marina comercială rusă de a naviga nestingherită şi pe Marea Neagră, de la Azov şi Taganrog la Instanbul. Cererea a fost refuzată,însă documentul semnat cu această ocazie permitea,prin dispoziţiile art.10,reluarea negocierilor la iniţiativa oricărei părţi semnatare.
În 1701, partea rusă a reluat discutarea chestiunii navigaţiei în Marea Neagră pentru vasele ruseşti, mergându-se până acolo încât să se admită ca acestea să nu posede armament şi să primească pe bord agenţi de control ai Imperiului Otoman. Şi de această dată sondarea Rusiei s-a soldat cu un eşec.
Conflictul ruso-turc dintre 1768-1774 s-a finalizat prin Tratatul de la Kuciuk-Kainargi ce garanta, practic, prin art.11 încetarea monopolului turcesc în Marea Neagră:
„Pentru uşurinţa şi avantajul celor două imperii se va stabili o navigaţie liberă şi fără obstacole pentru navele de comerţ aparţinând celor două puteri contractante în toate mările care scaldă pământurile lor; Sublima Poartă acordă vaselor comerciale ruseşti …libera trecere prin Marea Neagră în Marea Albă şi ,invers, din Marea Albă în Marea Neagră ,precum şi de a intra în toate porturile şi estuarele existente sau pe ţărmul mării sau în locurile de trecere şi canalele care leagă aceste mări…Libertatea comerţului şi navigaţiei pe toate apele fără excepţie”[17].
Tratatul de Adrianopole
Intervalul de timp imediat următor este marcat de reluarea expasiunii ruseşti în bazinul Mării Negre; astfel, în 1784, cu ocazia celei de-a zecea aniversări a Păcii de Kuciuk-Kainargi, este proclamată anexarea Crimeei. Rivalitatea manifestă ruso-turcă este temperată iniţial politica comună de apărare împotriva Franţei lui Napoleon. Totuşi conflictul reizbucneşte între 1806-1812, însă pacea ce va reglementa noile poziţii de forţă va fi semnată în 1829, la Adrianopole.
Articolul 7 al tratatului semnat stipula:
„Trecerea canalului Constantinopolului şi a strâmtorii Dardanelelor se declară liberă şi deschisă tuturor vaselor comerciale ale puterilor care se află în stare de pace cu Sublima Poartă, fie că ele merg în porturile ruseşti de la Marea Neagră sau se întorc, încărcate sau cu lest , în aceleaşi condiţii care sunt
stipulate pentru vasele sub pavilion rus ” .
În continuare , articolul 8 prevedea că „bastimentele ruse nu vor fi supuse nici unei vizite de bord din partea autirităţilor otomane nici în plină mare , nici în porturile sau radele supuse dominaţiei Sublimei Porţi”.
Tratatul de Paris din 1856 şi neutralitatea Mării Negre
Problema Imperiului otoman era departe de a se fi rezolvat[18] , iar agitaţiile revoluţionare de la mijlocul secolului al XIX-lea , urmate de reprimarea lor sângeroasă au conferit marilor puteri încredere în capacitatea lor de menţinere a status quo– ului. Astfel, menţinerea echilibrului de forţe a devenit un deziderat al Europei Occidentale, cu atât mai mult cu cât acest echilibru de forţe urma a se consuma în Europa Orientală.
Politica ostentativă a Imperiului rus la adresa Porţii va deranja aliaţii europeni ai acesteia ce vor orchestra şi conduce o campanie punitivă la adresa Rusiei, campanie menită să readucă Imperiul Otoman la o poziţie de forţă în Orient. – Războiul Crimeei.
În condiţiile unor prestaţii militare îndoielnice, Anglia, Austria şi Franţa au întrevăzut avantajele unei păci imediate faţă de pierderile provocate de un război de uzură purtat departe de bazele de aprovizionare. La data de 18/30 martie a anului 1856 , Marile Puteri semnau la Paris un tratat structurat pe 5 chestiuni majore:
• Autonomia Principatelor Dunărene
• Libertatea navigaţiei pe Dunăre
• Neutralitatea Mării Negre, consacrată în textul articolului 11: „Marea Neagră este declarată neutră: deschise fiind marinei comerciale a tuturor naţiunilor, apele şi porturile sale sunt în chip hotarât şi pentru totdeauna interzise vaselor de război, fie ale puterilor riverane, fie ale oricăror puteri, afară de exceptiile menţionate la art. 14 şi 15 din prezentul tratat”.
• Protecţia creştinilor supuşi Porţii
• Condiţii speciale
Congresul de la Paris din 1856 a pus Rusia într-o situaţie pe care nici o mare putere nu o putea accepta pentru mult timp, astfel încât primul semn de dezacord între Puterile Europene a fost exploatat , iar articolele 11 (neutralizarea Mării Negre),13 (lichidarea arsenalelor militare) şi 14 (convenţia privind vasele uşoare) au fost înlocuite prin stipulaţii mult mai favorabile Rusiei.
Sfârşitul secolului al XIX-lea şi începutul secolului al XX-lea sunt marcate de lupta pentru independenţă a statelor din sud-estul Europei. Astfel, profitând de reaprinderea conflictului ruso-otoman, România îşi proclamă independenţa. Acest statut de stat riveran a fost confirmat prin Tratatul de la San Stefano şi prin Congresul de la Berlin din 1878 , însă preţul cerut de politica de mentinere a echilibrului european este scump: pierderea judeţelor din sudul Basarabiei retrocedate prin Tratatul de la Paris din 1856.
Merită a fi remarcat faptul că sfărşitul secolului al XIX-lea readuce statului român statutul de ţară riverană Mării Negre. De acum înainte orice demers diplomatic referitor la statutul juridic al Mării Negre şi al strâmtorilor va interesa direct şi România.
Dorinţa de împărţire a teritoriilor Imperiului Otoman reprezintă[19] cauza proximă a Primului Război Mondial. Ambele coaliţii au recunoscut importanţa strategică a strâmtorilor şi ,de aceea, au curtat Turcia să adere în sfera lor de apărare . Însă , acelaşi joc de culise al Marilor Puteri , dublat de interesul manifest al Turciei de a respinge orice tentativă rusă de asumare a controlului asupra strâmtorilor a fost decisiv- Turcia aderă la tabăra Puterilor Centrale .[20]
De-a lungul războiului , Antanta ,fără a reuşi, încearcă să forţeze intrarea în Marmara la data de 19 februarie 1915. Înfrânţi, Aliaţii încearcă o acţiune concertată, navală şi terestră în zona Peninsulei Gallipoli. Corpul expediţionar britanic suferă pierderi masive şi este silit să se retragă.
III. Congresul de la Versailles. Tratatul de pace de la Sevres
La 8 august 1918,comandamentul Antantei a declanşat o puternică contraofensivă pe întregul front de vest , cu rezultate importante . Astfel, Germania a pierdut 16 divizii în doar câteva zile. Pe frontul de răsărit , situaţia era la fel de dificilă pentru Puterile Centrale în condiţiile în care armatele franco-engleze , ajutate de către trupele din colonii , au forţat linia frontului.
La 28 septembrie 1918 , după pierderi importante , armata bulgară a capitulat fără condiţii.
Încercând să evite un asemenea tratament dezonorant , Turcia a acceptat semnarea unui armistiţiu , chiar dacă concesiile ce i-au fost impuse o dezavantajau vizibil. Astfel, prin Convenţia de armistiţiu semnată la Mudros la 30 octombrie 1918 , partea turcească se obliga să pună la dispoziţia Antantei strâmtorile.
Primul articol stabilea ocupaţia militară a Instanbulului şi strâmtorilor şi prevedea liberul acces prin strâmtori pentru vasele militare ale Antantei. Asemenea situaţie, creată prin capitularea Turciei, a permis Antantei să organizeze intervenţia în sudul Rusiei Sovietice. Totodată au fost create premisele în vederea împărţirii „moştenirii otomane” între puterile Antantei[21], astfel cum fusese convenit prin acordurile secrete încheiate în cursul războiului.
La 10 mai 1920 a fost semnat în micul oraş Sevres tratatul de pace cu Turcia. Reprezentanţii sultanului şi-au pus pecetea pe un act ale cărui dispoziţii nu se vor aplica niciodată în forma în care au fost acceptate. Merită menţionat în schimb faptul că o mare parte dintre aceste prevederi au fost preluate în textul tratatului semnat la Lausanne din 1923.
În textul tratatului de la Svres apare pentru prima dată inserată teza radical schimbată a diplomaţiei britanice. Având în vedere faptul că până atunci Anglia militase pentru închiderea strâmtorilor şi,implicit, a Mării Negre faţă de toate navele militare, la Sevres, dată fiind schimbarea esenţială a echilibrului de forţe în Mediterana , diplomaţii englezi au susţinut şi au obţinut deschiderea navigaţiei prin strâmtori pentru navele de război ale oricărui stat. Se citea aici dreptul liber de trecere pentru marina militară britanică, care avea conferită libertatea de deplasare din Mediterana în Marea Neagră, fără a fi stânjenită şi fără a întâmpina rezistenţa statelor riverane.[22] În consecinţă , Marea Britanie obţinea cu ajutorul Franţei lichidarea independenţei Turciei redusă de la dimensiunile bicontinentale ale unui stat musulman la graniţele unui stat liliputan , lipsit de litoral valorificabil. Practic, Tracia Orientală revenea Bulgariei şi Greciei, Constantinopolul devenea un oraş sub mandat al marilor puteri, Franţa obţinea Cilicia , Grecia ghirlanda de insule de pe ţărmul Asiei Mici şi Smirna , iar Anglia dreptul de a gira destinele arabilor din fostul Imperiu otoman şi nu numai.
Tratatul de la Lausanne
Tratatul de pace de la Lausanne din 24 iulie 1923 , consacrând victoria naţiunii turce în războiul dus cu fostele puteri învingătoare, recunoştea deplina independenţă a Turciei şi conferea Strâmtorilor un nou regim juridic. Convenţia de la Luasanne asupra Strâmtorilor renunţa la principiul liberei treceri , schimbând astfel în totalitate prevederile Convenţiei de la Londra din 1841,care sancţiona internaţional vechea regulă a Sublimei Porţi de a închide strâmtorile oricăror nave de război aparţinând puterilor străine .
Convenţia de la Lausanne garanta libertatea comerţului prin strâmtori, cu anumite restricţii în timp de război. Totodată, navele militare pe care o putere le putea trimite în vreme de război prin strâmtori nu puteau depăşi dimensiunile celei mai puternice flote din Marea Neagră (Rusia).
Marile Puteri îşi rezervau dreptul de a trimite în Marea Neagră în orice condiţii şi împrejurări un număr de cel mult trei nave de război,fiecare dintre ele sub 10 000 de tone.
Pentru a asigura respectarea acestor prevederi, Convenţia viza demilitarizarea ţărmurilor Strâmtorilor Dardanele şi Bosfor , a insulelor din Marea Marmara şi a insulelor greceşti şi turceşti de la intrarea în strâmtori.
O Comisie Internaţională a Strâmtorilor a fost înfiinţată pentru a supraveghea libertatea de trecere şi pentru a asigura corecta aplicare a prevederilor convenţiei.
Dorinţa Turciei pentru o garantare individuală sau colectivă a fost refuzată; în schimb, Marile Puteri s-au angajat să acţioneze împreună în cadrul Ligii Naţiunilor dacă securitatea zonei era ameninţată. Totuşi, atât Rusia , cât şi Turcia considerau drept nepotrivite prevederile referitoare la securitatea Strâmtorilor. În fapt , Convenţia de la Lausanne nu răpundea obiectivului de siguranţă.
Până la începutul anilor 1930 , Turcia devenise un factor de stabilitate în Balcani şi Mediterana Orientală. În 1932, aderă la Liga Naţiunilor , iar în 1933 semnează un tratat de alianţă cu Grecia. Ulterior,  în cursul anului 1934, împreună cu Grecia, Iugoslavia şi România , participă la semnarea pactului de constituire a Înţelegerii Balcanice. În acelaşi an , este prelungit pentru încă 10 ani Pactul de non-agresiune semnat cu Rusia.
Revizuirea Convenţiei de la Lausanne a fost pregătită cu grijă. Pentru prima dată, problema revizuirii a fost ridicată de către Turcia cu ocazia Conferinţei Internaţionale pentru Dezarmare din 1933. Problema a fost reluată doi ani mai târziu , la Geneva, de către Rusia care considera vechea reglementare drept nesatisfăcătoare.
La 10 aprilie 1936, guvernul turc, a solicitat ca semnatarii tratatului de la Lausanne şi Secretarul General al Ligii Naţiunilor sa convoace o conferinţă pentru revizuirea Convenţiei asupra Strâmtorilor. Motivul declarat era acela că din momentul semnării sale situaţia din Europa se prezenta sub un cu totul alt aspect. În fapt , în momentul semnării , Liga Naţiunilor părea suficient de puternică ,iar garanţiile sale de securitate eficiente şi efective. În consecinţă, Turcia solicita recunoaşterea dreptului său de a-şi guverna propria securitate şi, implicit, pe cea a Strâmtorilor.
Marea Britanie a găsit cererea Turciei justificată , în contextul în care se afla în căutare de aliaţi în estul Mediteranei. La Lausanne,în 1923, Anglia privase Turcia de controlul asupra strâmtorilor deoarece ,în eventualitate unui conflict, dorea ca flota sa să poată urmări flota sovietică din Marea Neagră şi săi distrugă arsenalele şi bazele de aprovizionare de la ţărm.
De cealaltă parte, dorind revizuirea Convenţiei în favoarea sa , Rusia a primit oferta Turciei, în condiţiile în care guvernul sovietic dorea să joace un rol mai activ în zona Mediteranei[23].
Bulgaria , deşi nu era parte a Înţelegerii Balcanice , a anunţat că nu se va opune remilitarizării Strâmtorilor. Mica Înţelegere a fost de acord cu revizuirea.Singură , Italia s-a opus revizuirii . Nota României prevedea printre altele :
„Dat fiind că Turcia nu a pus şi nu va pune , niciodată , în discuţie clauzele teritoriale ale tratatelor privind România, dat fiind că între Turcia şi România există tratatele de la Londra din 3 şi 4 iulie 1933 , care interzic agresiunea (…), dat fiind că între Turcia şi România există un sinţământ de încredere , pe care nici un fel de îndoială l-ar putea atinge şi o prietenie activă la scopul menţinerii păcii….Guvernul regal al României, luând în specială considerare împrejurările deosebite care caracterizează raporturile turco-române , are onoarea să comunice că acceptă să înceapă în spiritul cel mai amical negocierile ”
IV. Tratatul de la Montreux
Conferinţa pentru revizuirea regimului strâmtorilor şi-a deschis lucrările la 22 iunie 1936. Toţi semnatarii Convenţiei de la Lausanne erau prezenţi , cu excepţia Italiei. Se urmărea de la început reconcilierea viziunilor marilor puteri asupra Mării Mediterane şi Mării Negre cu interesele strategice ale Turciei. Pe întreaga durată a negocierilor , reprezentantul Frantei s-a aflat în postura unui mediator între poziţia Marii Britanii şi cea ruso-turcă. Rezultatul acestei medieri a fost documentul semnat la 20 iulie,document prin care era restabilită suveranitatea Turciei asupra Strâmtorilor , cu recunoaşterea absolută a dreptului de a remilitariza zona . Astfel , Turciei i-a fost recunoscut dreptul de a ocupa şi refortifica ambele maluri ale Dardanelelor şi Bosforului. Remilitarizarea strâmtorilor nu s-a făcut prin intermediul textului Convenţiei , ci pe baza unui Protocol semnat în aceeaşi zi de 20 iulie 1936. Potrivit acestuia , părţile recunoşteau Turciei dreptul de a proceda la remilitarizarea zonei , începând cu data de 15 august , fără a mai aştepta ratificarea Convenţiei.
Conform noului regim internaţional, Strâmtorile rămâneau libere pentru navigaţia comercială şi,  pe timp de pace , cu anumite limitări, pentru navele militare ale statelor riverane Mării Negre. Potrivit art.2, alin.1 al Convenţiei , „în timp de pace vasele de comerţ se vor putea bucura de deplina libertate de trecere şi de navigaţiune în Strâmtori ziua şi noaptea , oricare ar fi pavilionul şi încărcătura , fără nici o formalitate , sub rezerva dispoziţiilor art.3”.
În ceea ce priveşte libera trecere a navelor militare, se făcea deosebirea dintre navele aparţinând marinelor militare ale statelor riverane şi navele unor terţe state. Astfel, pe timp de pace , cu anumite limitări, navele militare ale statelor riverane Mării Negre aveau consfinţit dreptul de liberă trecere prin Strâmtori .Pe de altă parte, erau supuse unor limitări drastice dimensiunile,numărul, armamentul şi perioada de staţionare a navelor militare aparţinând statelor neriverane .
Remorcajul şi pilotajul prin Strâmtori erau facultative, însă navele aveau obligaţia de a comunica agenţilor portuari numele, naţionalitatea, tonajul, destinaţia şi provenienţa. Exista, de asemenea, inserată în sarcina navelor obligaţia efectuării unui control sanitar. Totodată se proceda la o consolidare şi sporire a taxelor de navigaţie , limitate prin Convenţia de la Lausanne.[24] Potrivit acestei noi convenţii, taxele puteau fi: taxe de control sanitar, taxe de faruri, geamanduri, taxe de salvare, taxe de pilotaj şi/sau remorcaj, taxe portuare. Primele trei categorii erau instituite conform Anexei I la Convenţie. Astfel, aceste taxe se aplică îndoitelor treceri dintre Marea Neagră şi Egee sau invers , cu aparenta înlesnire de a plăti o singură dată pentru două treceri succesive , în sensuri contrare, realizate în decurs de 6 luni , sau numai jumătate atunci când este vorba despre o singură trecere.Prin consfinţirea unui tratament preferenţial, era deschis drumul unor practici neortodoxe ce aveau ca finalitate o favorizare excesivă a navelor sub pavilion turcesc. Potrivit unui punct de vedere din literatura de specialitate, „aceste taxe nu corespund principiului egalităţii de tratament deoarece nu ating şi vasele care nu ar face o trecere complectă, cel puţin, dintr-o direcţie sau alta „[25]
Favorizând navele turceşti ce nu realizează o trecere prin ambele strâmtori , textul convenţiei , sau mai exact , interpretarea dată acestuia „încalcă principiul general al libertăţii de trecere şi al egalităţii de tratament pentru toate pavilioanele fără nici o deosebire , când este vorba de navigaţia internaţională prin fluviile , canalurile şi strâmtorile de un interes internaţional”[26].
În elaborarea şi promovarea acestor soluţii, o contribuţie deosebită a avut delegaţia română, condusă de Nicolae Titulescu, care a acţionat pentru apărarea intereselor majore ale ţării, întărirea securităţii colective şi organizarea păcii, fapt ce a fost posibil prin consolidarea securităţii Turciei şi a securităţii în Marea Neagră. România a obţinut dreptul puterilor riverane de a trece prin strâmtori submarinele construite, cumpărate sau trimise pentru reparaţii în afara Mării Negre. De asemenea, România a obţinut ca remorcajul vaselor comerciale, ca şi pilotajul să fie facultative, cu excepţia pilotajului în cazul unei primejdii iminente de război pentru Turcia, când poate deveni obligatoriu, dar trebuie să fie gratuit. Totodată, ţara noastră a participat activ la pregătirea şi definitivarea întregului text, având un rol constructiv în desfăşurarea dezbaterilor, finalizarea procesului de negociere şi adoptarea unor soluţii corespunzătoare[27].
Astfel, lipsa de coordonare din partea participanţilor a permis recunoaşterea taxei de control sanitar, în condiţiile în care acest tip de control este unicul recunoscut în sarcina navelor aflate în liberă trecere. De asemenea, deşi remorcajul şi pilotajul erau declarate „facultative” , practicile navigaţiei actuale vor face aproape întotdeauna obligatorii taxele de remorcaj şi pilotaj. [28]
Astfel, potrivit Directivei nr 299/2002 privind accesul la piaţa serviciilor portuare, sunt excluse din câmpul de aplicare a principiului liberei circulaţii a serviciilor acele servicii publice portuare ce ţin de securitatea şi siguranţa maritimă[29]. Aşadar, chiar şi în ipoteza unei aderări a Turciei la Uniunea Europeană , practica unor taxe de navigaţie excesive nu va putea fi abandonată deoarece majoritatea taxelor percepute la trecerea prin Bosfor şi Dardanele au natura unor tarife percepute pentru prestarea unor servicii publice de securitate .
V. Noile reglementări privind trecerea prin strâmtori
În martie 1994, petrolierul Nassia s-a ciocnit cu un vrachier , Shipbroker, în dreptul Istanbulului. În urma abordajului şi a incendiului ce a urmat , Nassia a intrat în derivă şi s-a apropiat periculos de malul european , înainte ca autorităţile turceşti să remorcheze epava în flăcări până în Marea Neagră .
În urma accidentului 30 de oameni şi-au pierdut viaţa , iar navigaţia prin Bosfor a fost oprită vreme de 7 zile . În aceste condiţii , în baza unei declaraţii a guvernului turc, începând cu data de 1 iulie 1994, au fost instituite următoarele restricţii:
• Navele transportând mărfuri periculoase au obligaţia de a informa autorităţile turceşti despre intenţia de trecere prin strâmtori cu cel putin 24 de ore înainte . Pe durata trecerii acestor nave , este interzisă traversarea strâmtorilor de către un alt vas .
• Este obligatorie respectarea dispoziţiilor de control al traficului sau de separarea a traficului dispuse de către autorităţile turceşti
• Viteza de trecere nu poate fi mai mare de 10 noduri
• Este interzisă trecerea unor nave cu o înălţime mai mare de 190 de picioare , aprox. 60 de metri
• Turcia îşi rezervă dreptul de a închide strâmtorile în scopul combaterii incendiului , precum şi în interes sportiv sau ştiinţific ori pentru realizarea unor operaţiuni de salvare sau de combatere a poluării.
Această declaraţie , în ciuda asigurărilor date de către guvernul turc , apreciem a fi un precedent periculos , menit să asigure o eludare a prevederilor internaţionale în materie , cu atât mai mult cu cât în materie de salvare dispoziţiile internaţionale sunt multiple . Deşi aparent acceptabile restricţiile impuse navelor ce transportă mărfuri periculoase , experienţa a dovedit că aplicarea acestora s-a făcut discriminatoriu, astfel încât aplicarea dispoziţiilor legale a devenit un mijloc de coerciţie deloc de neglijat.
Importanţa strâmtorilor nu este compatibilă cu suspendarea dreptului de trecere determinată de un interes „sportiv , ştiinţific sau de aplicare a unor politici de combatere a poluării”. Unilateralitatea în aprecierea acestor interese nu este compatibilă cu regimul de drept comun instituit prin Convenţia de la Montego Bay.
Confruntările de interese, dezbaterile şi evoluţiile normative demonstrează că strâmtorile Mării Negre, Bosforul şi Dardanelele, au reprezentat un subiect deosebit de disputat al dreptului maritim, suscitând interesante analize juridice şi determinând soluţii adecvate de drept internaţional, la conceperea şi statornicirea cărora România a avut un rol remarcabil67.

